L 2/10
ET
Euroopa Liidu Teataja
4.1.2023
(6)
Kooskõlas määruse (EL) 2015/2283 artikliga 11 võttis toiduohutusamet 23. märtsil 2022 vastu teadusliku arvamuse „Safety of partially defatted whole Acheta domesticus (house cricket) powder as a novel food pursuant to Regulation (EU) 2015/2283“ (9) (Määruse (EL) 2015/2283 kohase uuendtoidu toakilgi (Acheta domesticus) osaliselt rasvatustatud pulbri ohutus).
(7)
Toiduohutusamet jõudis oma teaduslikus arvamuses järeldusele, et kavandatud kasutustingimuste ja kasutuskoguste korral on toakilgi (Acheta domesticus) osaliselt rasvatustatud pulber ohutu.
Seega annab kõnealune teaduslik arvamus piisavalt alust kinnitada, et kui toakilgi (Acheta domesticus) osaliselt rasvatustatud pulbrit kasutada üldelanikkonnale ettenähtud mitmevilja-saia-leivatoodetes, kreekerites ja leivapulkades, teraviljabatoonides, pagaritoodete kuivades eelsegudes, täidisega ja täidiseta kuivatatud makarontoodetes, kastmetes, töödeldud kartulitoodetes, köögivilja­ põhistes toitudes, pitsades, makarontoodetes, vadakupulbris, lihaanaloogides, suppides ja supikontsentraatides või -pulbrites, maisijahupõhistes suupistetes, õllelaadsetes jookides, šokolaadist kondiitritoodetes, pähklites ja õliseemnetes, muudes suupistetes kui krõpsud jms ning lihavalmististes, siis vastab see määruse (EL) 2015/2283 artikli 12 lõikes 1 sätestatud turulaskmise tingimustele.
(8)
Nende väheste avaldatud tõendite põhjal, mis käsitlesid laiemalt putukatega seotud toiduallergiat ja milles ebakindlalt seostati toakilgi (Acheta domesticus) tarbimist mitme anafülaksiajuhtumiga, ning tuginedes tõenditele, millest nähtus, et toakilk (Acheta domesticus) sisaldab mitmeid potentsiaalselt allergeenseid valke, järeldas toiduohutusamet oma arvamuses, et selle uuendtoidu tarbimine võib põhjustada sensibiliseerumist toakilgi (Acheta domesticus) valkude suhtes.
Toiduohutusamet soovitas toakilgi (Acheta domesticus) allergeensust täiendavalt uurida.
(9)
Toiduohutusameti soovituse järgimiseks uurib komisjon praegu võimalusi vajalike teadusuuringute tegemiseks toakilgi (Acheta domesticus) allergeensuse kohta.
Kuni toiduohutusamet ei ole uuringutega kogutud andmeid hinnanud ja võttes arvesse, et seni ei ole veenvaid tõendeid, mis otseselt seostaksid toakilgi (Acheta domesticus) tarbimist esmase sensibiliseerumise ja allergia juhtumitega, leiab komisjon, et liidu lubatud uuendtoitude loetellu ei ole vaja lisada konkreetseid märgistamisnõudeid seoses võimalusega, et toakilk (Acheta domesticus) võib põhjustada esmast sensibiliseerumist.
(10)
Toiduohutusamet leidis oma arvamuses ka seda, et toakilgi (Acheta domesticus) osaliselt rasvatustatud pulbri tarbimine võib põhjustada allergilisi reaktsioone inimestel, kes on tundlikud koorikloomade, limuste ja tolmulestade suhtes.
Lisaks märkis toiduohutusamet, et uuendtoitu võib sattuda veel allergeene, kui neid allergeene leidub putukatele söödetud substraadis.
Seepärast on asjakohane, et toakilgi (Acheta domesticus) osaliselt rasvatustatud pulbrit sisaldavad toiduained märgistatakse sellekohaselt kooskõlas määruse (EL) 2015/2283 artikliga 9.
(11)
Oma teaduslikus arvamuses märkis toiduohutusamet ka seda, et tema järeldus toakilgi (Acheta domesticus) osaliselt rasvatustatud pulbri ohutuse kohta põhines järgmistel teadusuuringute ja -andmetel, ilma milleta ei oleks toiduohutusamet saanud uuendtoitu hinnata ja oma järeldusele jõuda: tootmisprotsessi üksikasjalik kirjeldus, põhinäitajate analüüsi tulemused, saasteainete analüüsiandmed, säilivusuuringute tulemused, mikrobioloogiliste näitajate analüüsi andmed ja valgu seeduvusuuringute tulemused.
(12)
Komisjon palus taotlejal täiendavalt selgitada põhjendust, mis on esitatud seoses nende teadusuuringute ja -andmete konfidentsiaalsuse kaitsmisega, ning selgitada nende andmete kasutamise ainuõiguse taotlemist kooskõlas määruse (EL) 2015/2283 artikli 26 lõike 2 punktiga b.
(13)
Taotleja teatas, et taotluse esitamise ajal olid tal siseriikliku õiguse alusel tootmisprotsessi üksikasjalikus kirjelduses, põhinäitajate analüüsi tulemustes, saasteainete analüüsiandmetes, säilivusuuringute tulemustes, mikrobioloogiliste näitajate analüüsi andmetes ja valgu seeduvusuuringute tulemustes sisalduvate andmete ja kõnealuste uuringute omandiõigus ja neile viitamise ainuõigus ning et kolmandate isikute jaoks ei ole need andmed ja uuringud seaduslikult kättesaadavad ega kasutatavad ning nad ei tohi kõnealustele andmetele ega uuringutele viidata.
(9) EFSA Journal 2022;20(5):7258.